Charakteristika portfólia spoločnosti

Slovenská konsolidačná, a.s. (SK) k 30. júnu 2001 spravovala pohľadávky, ktorých objem prevyšuje 91,7 mld. Sk. Koncom prvého polroka tohto roku došlo k vyhodnoteniu pilotného projektu predaja pohľadávok č. 1 v celkovom objeme pohľadávok vo výške 13 mld. Sk. Konečná finalizácia tohto projektu v podobe faktického odovzdania pohľadávok voči 116 dlžníkom, ktorá bude ukončená v jeseni tohto roku vyvolá zníženie objemu portfólia pohľadávok SK na 78,7 mld. Sk. V súčasnosti zároveň prebieha odovzdávanie pohľadávok, ktoré SK odplatne postúpila v rámci obchodnej verejnej súťaže, vyhodnotenej začiatkom tohto roku. Celkový objem pohľadávok SK sa tak zníži o ďalších 1,8 mld. Sk na 76,8 mld. Sk voči 3159 dlžníkom.

Na objeme pohľadávok SK po odpočítaní pohľadávok, ktoré SK v súčasnosti odovzdáva novým nadobúdateľom v rámci finalizácie uvedených obchodných verejných súťaží istina pohľadávok dosahuje 54,7 mld. Sk, čo tvorí 71,2% celkového objemu pohľadávok, zvyšných takmer 22 mld. Sk tvoria úroky z istín pohľadávok., ktoré tak dosahujú takmer 28% z celkového objemu pohľadávok. Zvyšných 0,7 mld. Sk tvoria rôzne poplatky dlžníkov, ktoré sa podieľajú na celkovom účtovnom objeme pohľadávok SK necelým 1%.

Najvyšší, viac ako 66%-ný podiel na objeme pohľadávok SK tvoria pohľadávky, ktorých dlžníci sa nachádzajú v režime konkurzu a vyrovnania. Tento právny stav sa týka až 1258 dlžníkov z celkových 3159 dlžníkov, čo predstavuje takmer 40% všetkých dlžníkov SK. V poradí druhou najvýznamnejšou skupinou pohľadávok sú tzv. „ostatné pohľadávky“, ktoré svojim objemom vo výške 18,1 mld. Sk predstavujú takmer 24%-ný podiel na celkovom objeme pohľadávok SK. Ide zväčša o pohľadávky, na dlžníkov ktorých ešte nebol vyhlásený konkurz, ale bol už podaný návrh na jeho vyhlásenie.  V rámci tejto skupiny je zradených 627 dlžníkov, teda takmer 20% dlžníkov SK. Objem pohľadávok v exekúcii tvorí necelých 6% portfólia pohľadávok SK, pričom dlžníci v exekučnom konaní, ktorých počet dosiahol 883 patria po konkurzných dlžníkoch k druhej najpočetnejšej skupine dlžníkov a ich podiel tak dosahuje takmer 28% všetkých dlžníkov SK. Štvrtú pozíciu podielu objemu pohľadávok na celkovom portfóliu pohľadávok SK predstavujú pohľadávky 380 dlžníkov, s ktorými vedie SK súdne spory. Svojim objemom prevyšujúcim 3,5 mld. Sk tvoria 4,6% celkového objemu pohľadávok. V likvidácii sa nachádza len 11 dlžníkov SK, ktorých pohľadávky tvoria výšku len necelých 78 mil. Sk a podieľajú sa tak na celkovom objeme pohľadávok SK len 0,1%.

Z hľadiska odvetvia najvyšší takmer 14%-ný podiel na objeme celkového portfólia pohľadávok SK tvoria pohľadávky z oblasti veľkoobchodu, ktorých objem prevyšuje 10,7 mld. Sk. Za nimi s viac ako 10%-ným podielom nasledujú pohľadávky z potravinárskej oblasti s objemom dosahujúcim takmer 8 mld. Sk. Tretiu najvýznamnejšiu pozíciu z hľadiska odvetvia tvoria pohľadávky z oblasti výroby strojov a zariadení, ktoré sa svojim objemom vo výške 7,5 mld. Sk podieľajú na celkovom objeme pohľadávok SK 9,73%.

Na celkovom objeme pohľadávok SK sa podieľajú predovšetkým pohľadávky, ktorých dlžníkmi sú akciové spoločnosti. Objem týchto pohľadávok dosahuje viac ako 35 mld. Sk a tvorí tak až 46% portfólia. Z hľadiska typu dlžníkov patrí druhá pozícia spoločnostiam s ručením obmedzeným, ktorých objem pohľadávok predstavuje takmer 26 mld. Sk, teda až 34% celkového objemu pohľadávok SK. Tretím najvýznamnejším typom dlžníkov sú fyzické osoby-podnikatelia s objemom pohľadávok dosahujúcim takmer 10 mld. Sk, čo tvorí takmer 13% portfólia pohľadávok SK.

Z hľadiska počtu dlžníkov patrí prvenstvo právnickým osobám-podnikateľom, ktorých je celkovo 1448 a tvoria takmer až 46% všetkých dlžníkov SK. Druhú najpočetnejšiu skupinu s viac ako 29%-ným podielom tvoria spoločnosti s ručením obmedzeným, ktorých je 923. Tretia pozícia patrí 298 akciovým spoločnostiam, ktorí sa tak podieľajú na celkovom počte dlžníkov SK viac ako 9%.

3. Ekonomické výsledky spoločnosti k 30. júnu 2001

SK k 30. júnu 2001 zinkasovala príjmy v celkovej  výške 615,3 mil. Sk, ktoré boli  predovšetkým výsledkom činnosti reštrukturalizovaných bánk, ktoré spravujú pohľadávky SK na základe mandátnych zmlúv, ako aj výsledkom úhrady splátok časti pohľadávok niektorých dlžníkov. Na celkových príjmoch, a to až takmer 48% sa podieľali príjmy z realizácie pohľadávky SK voči tzv. ruským pohľadávkam, ktoré boli postúpené zo Slovenskej sporiteľne, a.s., ktoré SLSP získala z Priemyselnej banky. Okrem toho zdroje SK posilnili aj príjmy z úhrady pohľadávky voči spoločnostiam Tesla Piešťany, a.s., (90 mil. Sk), Kablex Malacky, a.s. (22 mil. Sk), Chirana Piešťany, a.s. (22,2 mil. Sk), ale aj príjmy z realizácie obchodnej verejnej súťaže č. 1. 

SK do 30. júna 2001 uskutočnila celkové výdavky v objeme 165,3 mil. Sk. Tieto výdavky sú spojené s vymáhaním pohľadávok, medzi ktoré patrí predovšetkým provízie bankám z inkasa, mandátne odmeny, odplaty za vypracovanie znaleckých posudkov, notárske poplatky a trovy exekúcie.

Rozdiel príjmov a výdavkov predstavuje výšku 450 mil. Sk. 

Aktíva dosiahli k 30. júnu 2001 účtovnú hodnotu 92,4 mld. Sk, pričom takmer 95,4% objemu aktív tvoria obežné aktíva typu krátkodobých pohľadávok v účtovnej hodnote 88,2 mld. Sk. K týmto aktívam, ktoré predstavujú postúpené pohľadávky z reštrukturalizovaných bánk boli  vytvorené opravné položky  vo  výške   74,5 mld. Sk. Po zohľadnení opravných položiek netto hodnota portfólia predstavuje výšku 14,2 mld. Sk. 

Súčasťou obežných aktív je aj finančný majetok, ktorý v sledovanom období predstavuje účtovnú hodnotu 3 mld. Sk, pričom najvyšší podiel na finančnom majetku tvorí účtovná hodnota akcií Poštovej banky, a.s., a to 1,7 mld. Sk

Stále aktíva v objeme 1,3 mld. Sk tvoria len 1% celkovej účtovnej hodnoty aktív, pričom najvýznamnejšou položkou stálych aktív sú finančné investície v celkovej výške 
1,2 mld. Sk, ktoré tvoria akcie spoločnosti Nový Calex, a.s. voči ktorým boli vytvorené opravné položky vo výške 605 mil. Sk.
	
Vývoj pasív bol v prvom polroku  2001 charakteristický navýšením základného imania  SK na súčasných 93,6 mld. Sk, a to v dvoch etapách v súvislosti so splatením bankových úverov za postúpené pohľadávky z reštrukturalizovaných bánk štátnymi dlhopismi. Základné imanie spoločnosti bolo navýšení formou kapitalizácie pohľadávky Ministerstva financií SR voči SK z titulu nadobudnutia tzv. reštrukralizačných štátnych dlhopisov. Vzhľadom na to, že SK za minulý rok vykázala stratu vo výške 84,6 mld. Sk dôjde v roku 2001 k pokrytiu straty znížením základného imania. 

Vlastné imanie v dôsledku straty z minulého roku a  navýšenia základného  imania predstavuje k 30. júnu 2001 7,4 mld. Sk.
 
Cudzie zdroje predstavovali výšku 8,7 mld. Sk, pričom na tomto objeme sa podieľajú takmer výlučne dlhodobé záväzky z úhrady úrokov za bankové úvery od reštrukturalizovaných bánk, ktoré boli pokryté zo štátneho rozpočtu formou návratnej finančnej výpomoci.

 Ostatné pasíva tvoria účtovnú výšku 1,7 mld. Sk a vyjadrujú očakávaný výnos z predaja akcií Poštovej banky.

SK dosiahla v priebehu prvého polroka 2001 stratu vo výške 1,6 mld. Sk, na ktorej sa podieľajú predovšetkým nákladové úroky z poskytnutých úverov od reštrukturalizovaných bánk, ako aj tvorba opravných položiek k akciám spoločnosti Nový Calex, a.s.

Výnosy predstavovali k 30. júnu 2001 výšku 642 mil. Sk, pričom najvyšší podiel na výnosoch dosiahli prevádzkové výnosy v objeme 559,2 mil. Sk s podielom 87,1%. Finančné výnosy tvorili v sledovanom období 12,9%. Na prevádzkových výnosoch sa podieľali predovšetkým výnosy z použitia opravných položiek vo výške 519,9 mil. Sk z postúpenia pohľadávok I.B.A, a.s. a Baltranz, a.s.  Istrobanke, a.s. Na finančných výnosoch, ktoré dosiahli výšku 82,8 mil. Sk sa podieľali predovšetkým úroky z termínovaných vkladov v bankách, ktoré dosiahli 52,1 mil. Sk. 

Prevádzkové náklady dosiahli v sledovanom období výšku 639,9 mil. Sk a pozostávali  predovšetkým z nákladov, vyvolaných odpisom pohľadávok vo výške 493 mil. Sk, z nákladov na celkovú spotrebu, ktoré dosiahli 123,8 mil. Sk a z nákladov, spojených s vymáhaním pohľadávok, ktorých výška dosiahla 122,7 mil. Sk.  Bežné prevádzkové náklady dosiahli 37,1 mil. Sk.
	
	SK k 30. júnu 2001 dosiahla finančné náklady  vo výške 1,5 mld. Sk, ktoré sú tvorené predovšetkým úrokmi, vyplývajúce z poskytnutých úverov od bánk, ktoré dosiahli takmer 943 mil. Sk. Ostatné finančné náklady sú dôsledkom predovšetkým  tvorby opravných položiek k akciám spoločnosti Nový Calex, a.s. vo výške 605 mil. Sk.

Mimoriadne náklady v objeme 30,9 mil. Sk sú tvorené hlavne odpisom pohľadávok v konkurzných konaniach.

4. Obchodná činnosť Slovenskej konsolidačnej, a.s.

	SK sa v hodnotenom období sústredila predovšetkým na riešenie troch najvýznamnejších obchodných projektov. Medzi ne patrí Pilotný projekt predaja pohľadávok č. I, riešenie situácie v Novom Calexe, a.s. a reštrukturalizácia spoločnosti Sklobal Nemšová, a.s.

Najvýznamnejším obchodným prípadom SK v hodnotenom období bola realizácia Pilotného projektu predaja pohľadávok I voči 113 dlžnikom v objeme prevyšujúcom 13 mld. Sk. Najvýhodnejšiu ponuku na odpredaj pohľadávok v rámci uvedeného projektu podala spoločnosť Vinaco Holdings Ltd., Nicosia Cyprus v kooperácii s. CREDIT SUISSE FIRST BOSTON/PENTA INVESTMENTS LIMITED. 

V súčasnosti pracovníci SK, a.s. spolu s externými právnymi kanceláriami pracujú na finálnej verzii zmluvy o odplatnom postúpení  s víťazom  súťaže. Zároveň sa vyhotujú odovzdávacie protokoly a dolaďuje sa tiež harmonogram a spôsob odovzdávania dokumentácie 

SK sa tiež intenzívne zaoberala riešením majetkovej účasti v spoločnosti Nový Calex, a.s. K posunu vo vývoji tejto spoločnosti došlo 29. júna 2001, keď bol Krajským súdom Bratislava ustanovený predbežný konkurzný správca spoločnosti Nový Calex, a.s. – Mgr. Matej Vida.  SK, a.s. Na základe uvedenej skutočnosti začala SK inciovať cielenú koordináciu postupov na riešenie situácie v tejto spoločnosti. Za týmto účelom bola zriadená koordinačná skupina zložená zo zástupcov SK, a.s., konkurzných správcov oboch Calexov, zástupcov odborárov, ako aj externých analytikov SK, a.s.. Primárnym cieľom je obnovenie výroby, vstup strategického investora do prevádzky kompresorovne, zachovanie výroby pre  spoločnosť Volkswagen a následný vstup strategického investora do celého závodu Calex. 

Pozornosť SK sa v danom období sústreďovala aj na riešenie situácie v spoločnosti Skloobal, a.s. Nemšová, v ktorej SK jedným z jej najväčších dlžníkov. Z dôvodu aktívneho hľadania riešenia situácie v tejto spoločnosti SK začala za pomoci externých zahraničných poradcov (Barrings Holding AG, v zastúpení Ing. Tibora Micháleka) dôslednú reštrukturalizáciu spoločnosti.  Predbežné výsledky ukazujú, že aj spoločnosť v konkurze je schopná zvyšovať svoju výrobu, udržať zamestnanosť a produkovať disponibilný cash v rádovo stovkách milónov Sk. Spoločnosť Sklobal Nemšová, a.s. je pozitívnym príkladom riadeného konkurzu. SK v súčasnosti pripravuje proces vstupu strategického investora do tejto spoločnosti.

5. Preberanie dokumentácie k pohľadávkam

	SK sa v sledovanom období intenzívne zaoberala procesom preberania dokumentácie k pohľadávkam z reštrukturalizovaných bánk, pričom k 31. júlu tohto roku prevzala pohľadávky v celkovom objeme 59 mld. Sk, čo tvorí 63% portfólia pohľadávok SK. Z Investičnej a rozvojovej banky, a.s. a zo Slovenskej sporiteľne, a.s. prevzala dokumentáciu ku všetkým pohľadávkam, v prípade Všeobecnej úverovej banky, a.s. proces preberania dokumentácie pokračuje a bude ukončený v marci nasledujúceho roku.

5.1. Preberanie dokumentácie z Investičnej a rozvojovej banky, a.s.

V prípade Investičnej a rozvojovej banky, a.s. (IRB) má SK k 31. júlu 2001 prebratú kompletnú dokumentáciu k pohľadávkam v objeme 5 mld. Sk, ktoré prevzala z Investičnej a rozvojovej banky, a.s. (IRB). IRB celkovo odovzdala pohľadávky voči 52 klientov, čo predstavovalo 104 úverových prípadov. 

Z celkového počtu 104 pohľadávok, ktoré boli predmetom analýzy sú v súčasnosti odpísané štyri pohľadávky v celkovej výške 266 mil. Sk z dôvodu nedostatku majetku dlžníkov v súlade s § 24 zákona č. 366/1999 Z. z. v znení neskorších predpisov o dani z príjmov. Na majetok dlžníkov bolo podaných 16 návrhov na konkurz a v 21 prípadoch už prebieha konkurzné konanie.  V 9 prípadoch prebieha exekučné konanie. Ostatné pohľadávky sú vymáhané súdnou cestou a v dvoch prípadoch klienti uzatvorili dohodu o splátkach 

Z predbežných analýz dlžníkov z IRB SK zistila, že v súčasnosti väčšina týchto subjektov už nepodniká a úvery, ktoré boli pôvodne poskytnuté na rozvoj podnikateľských aktivít neboli využité na stanovený účel, resp. boli využité veľmi neefektívne. Voči niektorým dlžníkom z IRB sú vyvodzované trestno-právne dôsledky.  Jeden z dlžníkov bol odsúdený pre trestný čin podvodu, dvaja dlžníci sú vo vyšetrovacej väzbe a voči ďalším klientom sa vedie trestné stíhanie. Bývalú klientelu banky, ktorej pohľadávky boli postúpené do SK, a. s. možno z hľadiska splácania úverov charakterizovať ako značne nedisciplinovanú, čo potvrdzuje skutočnosť, že 15 klienti  nesplatili ani jednu splátku istiny, pričom väčšina ostatných bývalých klientov splatila len časť splátok istiny. 

Poznatky z preberania dokumentácie od IRB poukázali na zásadné nedostatky, ktorých sa táto banka dopustila pri využívaní zabezpečovacích prostriedkov svojich pohľadávok, ktoré boli v konečnom dôsledku príčinou nízkej sekundárnej návratnosti pohľadávok. Z celkového počtu 104 úverových pohľadávok vykázalo sekundárnu návratnosť len 32 úverov. Z uvedeného počtu len dva úvery vykazovali 100% sekundárnu návratnosť, ďalšie dva 80%, štyri 50%, dva 40%  návratnosť a ostatné boli zabezpečené pod túto hranicu. Ďalšou príčinou bolo aj veľa právnych nedostatkov pri uzatváraní úverových vzťahov a pri ich zabezpečení. Niektoré úvery boli poskytnuté neexistujúcim spoločnostiam.

   	K dátumu prevzatia nebolo vôbec zabezpečených 51 úverov, čo predstavovalo takmer polovicu prevzatého úverového portfólia a 72 úverov vykazovalo sekundárnu návratnosť s nulovou hodnotou. Banka v štádiu ich poskytovania nedokázala alebo nemala záujem zistiť mieru rizika a návratnosti finančných prostriedkov. Ďalším faktorom, ktorý výrazne ovplyvnil nenávratnosť pohľadávok boli zásadné nedostatky banky pri voľbe zabezpečovacích prostriedkov, pomerne veľký počet právnych nedostatkov a celková nedôslednosť vedenia banky a niektorých hlavných pobočiek pri poskytovaní úverov. 

Úvery boli poskytnuté bez náležitého zistenia bonity klientov a objektívneho zhodnotenia jednotlivých úverových projektov, na ktoré boli úvery poskytnuté. Podľa jednotlivých analýz bola netransparentnosť pri poskytovaní úverov zistená takmer pri polovici všetkých úverov prevzatých z IRB, a.s.. Niektoré úvery schválili kompetentné orgány banky, alebo jej pobočky aj v takých prípadoch, keď ich poskytnutie odborný útvar po zhodnotení ich návratnosti  nedoporučil. 

Na základe zovšeobecnených poznatkov získaných z jednotlivých analýz poukazujúcich na nedôslednosť a neschopnosť banky objektívne zhodnotiť mieru rizika a návratnosti poskytnutých úverov možno dospieť k záveru, že vedenie banky a niektorých pobočiek zámerne zvýhodňovalo niektorých žiadateľov o úver. Tieto skutočnosti potvrdzujú aj výsledky analýzy trestnoprávnych súvislostí, podľa ktorej samotné vedenie IRB, a.s. podalo na bývalých vedúcich zamestnancov hlavných pobočiek Trenčín a Nitra trestné oznámenie pre trestný čin podvodu. Bývalé vedenie hlavnej pobočky IRB, a.s. Nitra ( v súčasnosti sú štyria bývalí vedúci zamestnanci trestne stíhaní) poskytlo v rokoch 1990 až 1992 pre 14 klientov spolu 36 nedobytných úverov, čím spôsobilo banke škodu, ktorá v súčasnosti dosiahla výšku 1 044 894 342,- Sk.

Značná časť úverov bola zabezpečená zriadením záložného práva k nehnuteľnému alebo hnuteľnému majetku, ktorého hodnota bola neprimerane nadhodnotená. V dôsledku tejto skutočnosti výška zabezpečenia úverov v mnohých prípadoch nevyjadrovala reálnu hodnotu zabezpečovacích prostriedkov, čím sa podstatne znižovala miera ich sekundárnej návratnosti pri realizácii záložného práva, ku ktorému pristúpila IRB, a.s.
5. 2. Preberanie dokumentácie zo Slovenskej sporiteľne, a.s.

SK 15. júna tohto roku ukončila preberanie dokumentácie zo Slovenskej sporiteľne, a.s. (SLSP). Rozhodujúci podiel z hľadiska počtu dlžníkov  majú v portfóliu zo SLSP, a.s. fyzické osoby. Banka v rozhodujúcej miere voči  týmto fyzickým osobám   využívala ako spôsob usporiadania problémových pohľadávok  dodatočné splátkové kalendáre.  Dlžníci často odôvodňujú neplnenie splátkového kalendára zlou sociálnou situáciou.  U pohľadávok s nízkym zostatkom pár tisíc korún sa objavujú aj žiadosti o odpustenie dlhu. Pomerne veľkú časť tvoria pohľadávky, u ktorých dlžník zomrel a prebieha dedičské konanie. 

          V prevzatej úverovej dokumentácii SLSP, a.s. je evidovaných 29 prípadov trestných konaní voči dlžníkom. Trestno-právne prípady, ktoré sa nachádzajú v správe SK a.s. zabezpečuje spoločnosť prostredníctvom advokátskych kancelárií.

5. 3. Preberanie dokumentácie zo Všeobecnej  úverovej  banky, a.s.

SK v súčinnosti preberá dokumentáciu k pohľadávkam zo Všeobecnej úverovej banky, a.s. (VÚB). Do konca marca 2002 bude potrebné ešte prevziať 2466  pohľadávok, čo predstavuje  83 % z celkového  počtu postúpených  pohľadávok z VÚB, a.s. v hodnote  36 mld. Sk.  Do konca septembra 2001 SK prevezme dokumentáciu k 650 pohľadávkam. 

V doteraz prevzatej úverovej dokumentácii VÚB je zatiaľ evidovaných 19 prípadov podozrenia z trestnej činnosti. Tieto a ostatné prípady budú vyhodnotené v priebehu ďalšieho obdobia a na základe vykonaných analýz a podrobnejších právnych rozborov bude stanovený postup ich riešenia v priebehu ich postupného preberania. V súčasnosti je časť dokumentácie, pri ktorej bolo evidované podozrenie z trestnej činnosti stále v mandátnej správe Všeobecnej úverovej banky, a.s..

6. Činnosť Útvaru vnútorného dozoru

Činnosť útvaru vnútorného dozoru (ďalej len ÚVD) sa v hodnotenom období riadila plánom kontrolnej činnosti schváleným dozornou radou spoločnosti a pokynmi predsedu dozornej rady, pričom  celkovo bolo vykonaných šesť kontrol. Zameranie vnútornej kontroly z vecného hľadiska bolo orientované na rozhodujúce oblasti činnosti spoločnosti v nadväznosti na všeobecne záväzné právne predpisy a vnútorné normatívne predpisy spoločnosti.

V oblasti obchodnej činnosti spoločnosti a správy pohľadávok boli za obdobie máj až júl 2001 vykonané tri kontroly, ktorých cieľom bolo overiť správnosť postupu realizácie Pilotného projektu I., rozhodnutia Predstavenstva SK, a.s. pri realizácii vybraných obchodných prípadov a správnosť postupu SK, a.s. pri spravovaní a vymáhaní pohľadávky voči spoločnosti Bardejovské strojárne, a.s.. Vykonanými kontrolami boli zistené nasledovné skutočnosti:

-	pri revidovaní postupu priebehu Obchodnej verejnej súťaže o najvýhodnejší návrh na uzavretie zmluvy o postúpení pohľadávok voči vybraným dlžníkom – Pilotný projekt I. bolo kontrolou konštatované porušenie platných interných predpisov a uverejnených podmienok súťaže, keď pri registrácii účastníkov súťaže z radu zahraničných právnických osôb SK nevyžadovala právoplatný doklad preukazujúci totožnosť záujemcu (registračný doklad spoločnosti),

-	na podklade preverenia rozhodnutí Predstavenstva SK vo vybraných obchodných  prípadoch bolo konštatované, že pri riešení vybraných pohľadávok formou splátkového kalendára bol síce dodržaný Kompetenčný poriadok pre prácu s pohľadávkami spoločnosti, avšak samotný pracovný postup a podmienky pre uzatváranie zmlúv SK, a.s. s dlžníkmi o splátkových kalendároch nie je upravený v internom predpise určujúcom zásady obchodnej činnosti SK

-	kontrolou postupov SK, a.s. uplatnených pri správe a vymáhaní pohľadávky voči spoločnosti Bardejovské strojárne, a.s. preverujúci nezistili skutočnosti, ktoré by boli v rozpore so zákonom, prípadne s vnútornými predpismi spoločnosti.

V ekonomickej oblasti boli vykonané tri kontroly zamerané na postup pri vykonaní riadnej inventarizácie majetku a záväzkov spoločnosti podľa stavu k 31.12.2000, správnosť vedenia agendy prevádzky služobných motorových vozidiel v súlade s interným predpisom a tiež bol vykonaný interný audit účtovnej závierky spoločnosti k 31.12.2000. Uvedenými kontrolami boli zaznamenané nasledovné skutočnosti:

-	postup vykonania ročnej inventarizácie majetku a záväzkov spoločnosti bol overený v nadväznosti na zákon o účtovníctve a vnútornú smernicu spoločnosti, pričom preverujúci zistili nedostatočné preukázanie vecnej stránky vyplatenia preddavkov poskytnutých SLSP, a.s. a  VÚB, a.s. súvisiacich s výdajmi pri správe pohľadávok SK, a.s., nedostatočne bola tiež v spolupráci s bankami zabezpečená inventarizácia opravných položiek k pohľadávkam, v dôsledku čoho boli opravné položky za rok 2000 vytvorené v prevažnej miere ako daňovo neuznané. Inventarizácia zaknihovaných cenných papierov nebola dokladovaná výpismi z účtu majiteľa cenného papiera so stavom k 31.12.2000,     

-	na základe overenia a zhodnotenia všetkých významných skutočností týkajúcich sa priebehu a zostavenia účtovnej závierky k 31.12.2000 preverujúci konštatovali, že auditom boli zistené nedostatky, ktoré zásadne neovplyvnili jej výsledok. Zistenia sa týkali napr. nesprávneho používania účtov pri účtovaní navyšovania pohľadávok, účtovaní vyplatených preddavkov z príručnej pokladnice, neúplnosti povinných náležitostí likvidačných listov faktúr, prílohy k účtovnej závierke, ktorá nie vždy správne komentovala a upresňovala údaje uvedené v súvahe (najmä údaje o dcérskych a pridružených podnikoch a finančnom majetku spoločnosti). Daňové priznanie k daniam z príjmov právnických osôb nebolo vyplnené správne v niektorých riadkoch, z čoho vyplynul rozdiel 323.566,- Sk, ktorý neopodstatnene zvýšil daňovú stratu,

-	výsledky kontroly, ktorou preverujúci komplexne overili celú problematiku zabezpečovania prevádzky služobných motorových vozidiel v podmienkach SK, a.s.  preukázali, že prevádzkovanie vozidiel spoločnosti je vykonávané v zmysle vnútornej smernice a pravidiel hospodárnosti, pričom príslušná evidencia je vedená vecne správne, vrátane dodržania platných účtovných postupov. Nedostatky boli zistené v organizačnom zabezpečení  autoprevádzky a v písomnom poverení zamestnanca, ktorý vykonával činnosti súvisiace s referátom prevádzky služobných motorových vozidiel.

Správy o vykonaných kontrolách vrátane navrhovaných opatrení na riešenie, resp. odstránenie zistených nedostatkov boli predložené predstavenstvu a dozornej rade spoločnosti. Na odstránenie zistených nedostatkov boli prijaté opatrenia vychádzajúce z doporučení ÚVD. Opatrenia smerovali predovšetkým na zabezpečenie dodržiavania všeobecne platných predpisov a interných noriem SK, a.s.. Na základe podnetov z kontrol boli realizované niektoré dielčie úpravy v ustanoveniach interných predpisov týkajúcich sa ekonomickej oblasti a zabezpečuje sa tiež dopracovanie interných predpisov upravujúcich obchodnú činnosť spoločnosti, napr. pracovný postup pre postupovanie pohľadávok v ucelených súboroch, záväzne budú upravené aj zásady a podmienky pre riešenie pohľadávok formou splátkového kalendára.

V súčasnosti ÚVD vykonáva z poverenia predsedu dozornej rady kontrolu dodržiavania právnych predpisov pri obstarávaní externých právnych služieb, vrátane vyplácania odmien za uvedené služby. 

Činnosť ÚVD v nasledujúcom štvrťroku bude realizovaná v súlade so schváleným plánom, t.j. so zameraním najmä na overenie správnosti postupu pri riešení pohľadávok v zmysle interných predpisov SK, a.s. a  na dodržiavanie zmluvných pravidiel v kontraktačnom procese s dôrazom na  hospodárnosť vynakladania prostriedkov spoločnosti.